Feljegyzés

a Magyar Dolgozók Pártja Központi Vezetősége részére

A tegnapi napon volt alkalmam megtekinteni a közönség által oly nagyra tartott darabot, Az ember tragédiáját, mely véleményem szerint korántsem dicsőítésre méltó alkotás. A drámai költeményt a Nemzeti Színházban mutatták be, Gellért Endre, Major Tamás és Marton Endre közös rendezésében, a főbb szerepekben Bessenyei Ferenc, Szörényi Éva és Ungvári László volt látható. A megalkotásban részt vevő további személyek nevét külön, listába szedve küldöm ezen levelemhez mellékelve. Az erkély első sorában ültem, így jó rálátás nyílt a nézőtérre, a mű végeztével állva illetve ülve tapsolók pontos helyét ugyanezen listára feljegyeztem. Nem elég, hogy bibliai témán alapuló műről van szó, mely tényező, önmagában is elég okot szolgáltat felháborodásunkra, emellett még számos más ponton is sértő elveinkre és nézeteinkre tekintve, amit eme színdarab a nézőinek közvetít. Egy teljes szín szólt az uralkodó által elnyomott nép sanyarú sorsáról ( IV., egyiptomi szín), majd egy későbbi, egészen pontosan VI., római szín középpontjában a testiség állt, továbbá a párizsi (IX.) színben a nép megvesztegethetőségét hangsúlyozták. Az előadás tetőpontját érezhetően a Falanszter színre helyezték, melyben a kommunizmust és annak eszméit a valóságra ráerősítve, radikalizálva mutatták be, a közönség elrettentése céljából. Az ujjongó közönséget látva úgy gondolom, feltétlenül szükséges volna, e darab repertoárbeli gyakoriságának csökkentése, vagy teljes és végleges levétele a Nemzeti Színház műsoráról. Ezzel helyet adhatnánk más, a helyes nézeteket és elveket közvetítő darabok bemutatásának és népszerűsítésének.

Eme javaslatot, véleményem szerint, feltétlenül szükséges volna tolmácsolnunk Major Tamás elvtársnak, aki, mint az intézmény igazgatója, elsődlegesen felelős a színház hangulatáért, a színházbeli légkör alakulásáért.

Budapest, 1955. január 8.

Epressi Ferenc

MDP küldött